Document ID: 32010R0826

KOMMISSIONENS FORORDNING (EU) Nr. 826/2010
af 20. september 2010
om fravigelse af forordning (EU) nr. 1272/2009 for så vidt angår opkøb og salg af smør og skummetmælkspulver
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra f) og j), sammenholdt med artikel 4, og
ud fra følgende betragtninger:
(1)
I henhold til artikel 4, stk. 1, litra b), i Kommissionens forordning (EF) nr. 884/2006 af 21. juni 2006 om gennemførelsesbestemmelser til Rådets forordning (EF) nr. 1290/2005 for så vidt angår Den Europæiske Garantifond for Landbrugets (EGFL) finansiering af interventionsforanstaltninger i form af offentlig oplagring og medlemsstaternes betalingsorganers bogføring af operationer vedrørende offentlig oplagring (2) finansierer EGFL udgifter til de materielle operationer, der er omhandlet i bilag V til nævnte forordning, på grundlag af faste beløb, forudsat at der ikke er fastsat tilsvarende udgifter i retsforskrifterne for den relevante landbrugssektor.
(2)
De faste beløb, der blev fastsat og meddelt medlemsstaterne for 2010, blev beregnet på grundlag af regler, der gjaldt før den 1. marts 2010. På denne dato blev de regler om opkøb og salg af produkter henholdsvis til og fra intervention, herunder reglerne om, hvilke omkostninger interventionsorganer og erhvervsdrivende skal afholde, der er fastsat i Kommissionens forordning (EU) nr. 1272/2009 af 11. december 2009 om gennemførelsesbestemmelser til Rådets forordning (EF) nr. 1234/2007 for så vidt angår opkøb og salg af landbrugsprodukter ved offentlig intervention (3), gældende for mejeriprodukter.
(3)
For at tage hensyn til denne situation vedrørende salg indførte Kommissionens forordning (EU) nr. 569/2010 (4) en fravigelse af forordning (EU) nr. 1272/2009 vedrørende de relevante regler for salg ved licitation af smør og skummetmælkspulver for bud afgivet indtil den 21. september 2010 kl. 11 (belgisk tid).
(4)
For at sikre en harmoniseret beregning af de faste beløb er det nødvendigt at give medlemsstaterne den nødvendige tid til at beregne omkostningerne i forbindelse med aflæsning/pålæsning og meddele dem til Kommissionen. Endvidere vil en ensartet anvendelse af reglerne om, hvilke omkostninger interventionsorganerne og de erhvervsdrivende skal afholde i forbindelse med opkøb og salg af smør og skummetmælkspulver henholdsvis til og fra intervention, blive yderligere gennemgået og færdigbehandlet. På grund af tidsfristerne og procedurekravene vil disse yderligere oplysninger ikke være til rådighed i tide til, at der kan tages hensyn til dem i den beslutning, der fastsætter de faste beløb for regnskabsåret 2011. Derfor bør fravigelsen af forordning (EU) nr. 1272/2009 gælde indtil udgangen af regnskabsåret 2011.
(5)
For at reagere hurtigt, således at fravigelsen af forordning (EU) nr. 1272/2009 gælder uafbrudt indtil udgangen af regnskabsåret 2011, bør nærværende forordning træde i kraft på dagen for offentliggørelsen.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
1. Uanset artikel 28, stk. 3, tredje afsnit, i forordning (EU) nr. 1272/2009 afholdes omkostningerne ved aflæsning af smørret eller skummetmælkspulveret på oplagringsstedets rampe af betalingsorganet.
2. Uanset artikel 42, stk. 1, litra e), i forordning (EU) nr. 1272/2009 gælder den budte pris i euro for produktet leveret på paller på oplagringsstedets læsserampe eller eventuelt leveret på paller læsset på transportmidlet, hvis det drejer sig om en lastvogn eller en jernbanevogn.
3. Uanset artikel 52, stk. 1, i forordning (EU) nr. 1272/2009 stilles produktet til købernes rådighed på paller på oplagringsstedets læsserampe eller eventuelt på paller læsset på transportmidlet, hvis det drejer sig om en lastvogn eller en jernbanevogn.
4. Uanset artikel 52, stk. 3, i forordning (EU) nr. 1272/2009 afholdes omkostningerne ved flytning af produkterne til læsserampen eller eventuelt læsning af transportmidlet af betalingsorganet, og eventuelle omkostninger ved stuvning og depalettering afholdes af køber.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Artikel 1, stk. 2, 3 og 4, gælder for de særlige licitationer for smør og skummetmælkspulver, der er indledt i henhold til artikel 40 i forordning (EU) nr. 1272/2009, for bud afgivet fra den 21. september 2010 kl. 11 (belgisk tid) indtil den 20. september 2011 kl. 11 (belgisk tid).
Den udløber den 30. september 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiged i Bruxelles, den 20. september 2010.

Labels: 3
17